Bjørn Medom Nielsen (S), 2006-11-23:
I Socialdemokratiet mener vi ikke, at regeringens målretning af statens indkøb mod de områder, som dette beslutningsforslag omhandler, er vidtrækkende nok, og bl.a. derfor vil jeg gerne starte med at takke SF for at fremsætte dette forslag.
Det er absolut i tråd med Socialdemokraternes miljø-, erhvervs- og forskningspolitiske holdninger.
Socialdemokraterne mener, at vi har en forpligtelse over for os selv, vores børn og kommende generationer til at sikre miljøet og naturen for dem.
Vi må ikke bare lade stå til, og Socialdemokraterne mener, at der er brug for en styrket miljøindsats, hvis vi skal sikre en bæredygtig udvikling i Danmark og vise resten af verden, at vi vil en ambitiøs miljøpolitik, som sætter handling bag ord – et dogme, som Socialdemokraterne bragte frem, og som vi stadig står for.
Socialdemokraterne mener, at alle i Danmark må tage et ansvar.
Såvel som bilejeren investerer i en miljørigtig bil og kører på økologisk benzin, såvel som den hjemmegående husmor, kernefamilien eller den enlige mor vælger den økologiske gulerod, rengøringsmidlet med Svanemærket og køleskabet med A++-mærket, må det offentlige, dvs. kommuner, regioner og staten, også være miljøbevidste.
Den private sfære er så at sige blevet bedre end den offentlige til at gøre idealer til virkelighed.
Det er vigtigt at huske på, at i den offentlige sfære er det politikerne, som må stå til ansvar, og dette forslag vedrører netop et område, hvor vi kan og må træde til.
Det giver mening for de private forbrugere, for deres handling nytter kun, hvis de store offentlige indkøb følger med, og derfor skal vi hjælpe med til at forvalte forbrugernes ansvar i det offentliges indkøb og drift.
Socialdemokraterne er enige i, at der er store muligheder for forbedringer på de nævnte områder.
Den offentlige sektor vil til næste år købe varer og tjenesteydelser for ca. 140 mia. kr., hvilket betyder, at der kan opnås store gevinster på områderne miljø, energi, sundhed og arbejdsmiljø.
Vi ser udelukkende positive aspekter vedrørende dette forslag, men et element, vi især har bidt mærke i, er den dobbeltstrategi, der lægges op til.
Ikke alene skal der udarbejdes ambitiøse mål for det offentliges indkøb her og nu, men der skal også løbende fastsættes krav, som følger den almindelige udvikling, og ske en afdækning af problematiske områder.
Denne strategi kan vi kun bakke op.
Socialdemokraterne ser det som et særligt kvalitetstegn, at der er indbygget stimulering til teknologiudvikling af nye produkter og energiudnyttelse i forslaget.
Dermed sikres det nemlig, at processen ikke går i stå, og at der fastholdes fokus på en løbende proces.
Det er positivt, at der er noget, vi kan gøre rent umiddelbart, men det er også positivt, at der tages højde for fastlæggelsen af fremtidige krav.
Dette er i sig selv et ambitiøst mål.
Jeg har nu fremlagt argumenter for, at vi bestemt kan gå ind for dette beslutningsforslag.
Men vi har også visse betænkeligheder, og det er sikkert nogle, vi kan dele med forslagsstillerne.
For det første er den kommunale økonomi under et ekstremt pres i øjeblikket, og derfor mener vi, at det vil være håbløst at påtvinge kommunerne flere økonomiske belastninger.
Forslaget tager højde for dette via DUT’ning, altså statslig kompensation for øgede udgifter, M022S14881543tojo.fm Page 1514 Wednesday, February 7, 2007 12:44 PM
men her skal vi dog være opmærksomme på, at nogle kommuner har en mere målrettet indkøbspolitik end andre, så vi ikke igen kommer til at lave en uforståelig og noget uretfærdig miljømæssig udligning eller får nogle kommuner til at indrette sig efter størrelsen af DUT-beløbet, så indsatsen dermed reduceres.
For det andet kan certificeringen af, at der købes de rigtige produkter,
være problematisk.
Hvordan dette skal sikres, er et spørgsmål, vi ikke kan komme uden om, og vores bekymring bunder i, hvordan kravene reelt kommer til at fungere.
Det er usikkert, hvordan kravene kan komme til at fungere optimalt i praksis.
Kan det f.eks. accepteres, at en institution køber ind uden om de kommunale aftaler?
Så har institutionens ledelse selv ansvaret for, at reglerne bliver overholdt, og netop på et sådant område kan der let opstå problemer og fremkomme smuthuller.
En ledelse i en børnehave er jo kun eksperter i at give et godt pædagogisk tilbud til børnene og ikke i alt muligt andet, og vi ser det derfor som ekstremt vigtigt, at de krav, som beslutningsforslaget omhandler, bliver så gennemsigtige, gennemarbejdede og klare som muligt.
Vi mener bestemt også, at der skal fastsættes centrale krav, men kravene skal kunne overholdes helt ud i yderste led.
Socialdemokraterne vil gerne give fuldt medløb til dette forslag.
Vi mener, at formuleringen om ambitiøse krav er et centralt omdrejningspunkt, som gør, at alle partier burde kunne være med.
Forslaget lægger ikke nogle faste standarder, men anmoder regeringen om en miljømæssig skærpelse af indkøbspolitikken.
For Socialdemokraterne er det langt vigtigere, at vi koncentrerer os om at få skærpet politikken på disse områder, end at vi taler os fra hinanden på baggrund af nogle talmæssige størrelser, og vi giver derfor vores fulde opbakning til forslaget og glæder os til at arbejde videre med det.